
РЕГИОНАЛЕН МЕСЕЧНИК


ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ И ПЕНСИОНЕРИТЕ  година XIX ПЛЕВЕН      октомври  2024

Център за социална рехабилитация и интеграция
за деца с увреждания, Плевен

(Продължение)

Предоставят се следните направления/програми:

-
Програма за организиране на групова работа в ЦСРИДУ „Научавам, докато играем и се забавляваме“ - Група за приложни дейности /ГПД/, Група за игрови  дейности /PLAY групи и отборни игри/, Група за сюжетно-ролеви игри и драматизации /ГСРИД/;

-
Програма за сексуално възпитателна работа на деца в юношеска възраст „Аз и другите, ние заедно“;

-
Психологическа и педагогическа подкрепа;

-
Ремелка - Методика  за  обучение по математика и социални  умения  на  деца  с обучителни затруднения;

-
Форми на прогресивна и алтернативна комуникация - елементи от ПЕКС; елементи от МАКАТОН; 

-
Помагащи технологии за контрол с поглед /Комуникатор/ - специализирани програми за подобряване на комуникативните възможности за обучение и развитие на деца;

-
Програма за провеждане на летни занимания/тематични ателиета „Щура ваканция“ /с актуализирани дейности за сезонното изпълнение/;

-
Програма за подготовка за постъпване в първи клас „Аз съм вече ученик“ за деца в предучилищна възраст, реализира се в летния период;

-
Програма за „Организация на свободното време“ – актуализира се ежегодно.

ЦСРИДУ е с капацитет 50 места и обслужва деца на възраст от 3 г. до 18 г. /с увреждания, със затруднения в областите на развитие, с временни здравословни проблеми, със специални образователни потребности и други потребности/, както и техните семейства по предварително изготвен седмичен график от понеделник до петък с работно време от 09,00 ч. до 17,00 ч. /в понеделник и четвъртък - от 09,00 ч. до 17,00 ч./. От разкриването си през 2009 г., дългосрочно подкрепа са получили над 270 деца. Центъра е държавно финансиран, на подчинение на община Плевен, и ползващите услуги/консултиране/терапии/подкрепа НЕ заплащат такси.

За да може да се ползват услугите, трябва да се подаде посменно заявление до Директора на Дирекция “Социално подпомагане” гр. Плевен от родител/законен представител на детето, които от своя страна  в 20 дневен срок изготвят Предварителна оценка на потребностите /ПОП/. След получаването на този документ родител или законен представител на детето предоставя лично ПОП служителите на Центъра. В 20 дневен срок екипа специалисти от социалният център изготвят Индивидуална оценка на потребностите /ИОП/ и  Индивидуален план за подкрепа /ИПП/ и се сключва договор за ползване на услугата.
На 11 септември 2024 г., по повод 15 годишнината на социалното звено, планираме провеждането на голям концерт в заля „Катя Попова“, където деца от центъра, клубове и ансамбли съвместно ще се представят пред обществеността на Плевен.
Ние вярваме, че различия не съществуват, че детската усмивка е най-голямото богатство и  че заедно можем повече!

Габриела Ованесян, Директор  на Център за
социална рехабилитация и интеграция

за деца с увреждания, Плевен
Съюз на глухите в България,

юбилейна година

Съюзът на глухите в България е приемник на някогашното Дружество на глухонемите в България, което е учредено на 12 юли 1934 г. То започва своята дейност в условията на тежка икономическа криза, безработица и глад, като основната идея на учредителите е да обедини всички лишени от слух хора и защитава техните културни и материални интереси. Но тази тяхна основна цел не успява да се реализира в първите години след създаването на дружеството, поради тежката обстановка в страната. Обединило над 200 членове от цялата страна, дружеството води слаб в организационно отношение живот и извършва частична филантропска дейност, като успява да просъществува благодарение на ентусиазма на основателите си.

След 1944 г. Съюзът на глухите в България, приемник на Дружеството на глухонемите, започва да развива мащабна организационна, производствено-стопанска, социално-битова, културно-просветна, спортна и туристическа дейност.

В наши дни в СГБ членуват 4 908 членове, организирани в 12 районни организации (РО) в градовете София, Пловдив, Варна, Бургас, Плевен, Хасково, Ямбол, Дупница, Русе, Стара Загора, Горна Оряховица и Шумен, към които има 42 териториални организации (ТО) на глухите. Районните организации работят по свои годишни програми, като се включват в различните национални съюзни мероприятия и развиват културна, туристическа и спортна дейност според предпочитанията на членовете. Те също така участват активно в националните съюзни фестивали на художествената самодейност чрез създадените към тях самодейни състави и колективи за танци, пантомима, синхронно пеене с жестов превод и др., чрез които популяризират разнообразните творчески възможности и таланти на хората с увреден слух. Освен това районните организации в София, Пловдив и Шумен са в пряка връзка с ръководствата на специализираните училища за деца с увреден слух, откъдето започва възпитанието на децата с увреден слух и развиването на талантите им в самодейността. В РО се прави и всичко възможно, за да се даде поле за изява и на слухово увредените творци – например във Варна ежегодно се организират фотоизложби.

Всяка година ръководството на СГБ провежда национални семинари с ръководствата на РО, представителите на младежките клубове, женсъветите и възрастните хора по програми, в които са включени теми, представляващи интерес за всички участници.

Клубните обединения по интереси към районните и териториалните организации редовно поддържат дейността си. От тях най-дейни са клубовете на жените и младежите, които организират и провеждат честването на големите национални и празнуването на традиционно-обредните български празници, като Коледа, Нова година, Бабинден, Великден и др., а също юбилейните годишнини и именните дни на активистите и членовете. Традиционно членовете на тези клубове участват активно в провеждането и честването на 12 юли (рожденият ден на СГБ); Международната седмица и Международният ден на глухите в края на месец септември и Международният ден на хората с увреждания – 3 декември.

Собствената производствено-стопанска съюзна дейност е едно от постиженията на съюза, който е собственик на 13 търговски дружества „Тих труд” в градовете София, Пловдив, Варна, Бургас, Плевен, Хасково, Ямбол, Дупница, Русе, Стара Загора, Горна Оряховица, Шумен и Лом. Основните производства в тях са шивашка конфекция, трикотаж, преработка на пластмаси, полиграфически услуги, опаковки от картон, мебели, електромагнитни вентили и осветителни лампи, обувна конфекция, дюшеци, нестандартно метално оборудване, строително бояджийство и др. От януари 1999 г. Съюзът на глухите в България създаде 14-о дружество „Тишина” ЕООД с основна дейност туристически услуги. В него са включени почивните съюзни бази в Приморско, Родопите, Старозагорските минерални бани, ваканционното селище „Албатрос” и „Рилски манастир”. Към СГБ е създадено и 15-о дружество – „Комерс-СГБ” ЕООД, регистрирано като специализирано предприятие. Социалната политика на СГБ десетилетия наред е осигурявала редица придобивки за съюзните членове. Голяма част имат собствени жилища, като особени грижи съюзът полага за социално слабите членове.

Културните традиции са на възрастта на самия съюз, който тази година отбелязва своя 85-годишен юбилей. Първият пантомимен състав е създаден още през 30-те години. Постепенно към всяка РО се създават самодейни колективи, на всеки две години (с малки изключения) се провеждат фестивали на любителското творчество, като в последните няколко години чрез концертната си дейност и участия в медийни изяви талантливите самодейци с увреден слух спечелиха широката общественост и утвърдиха авторитета на съюзната организация. През 1997 г. беше издаден жестов речник с над 4500 думи; издействан бе жестов превод на новините в телевизионните емисии; Канал 1 на БНТ излъчва и предаванията на Специализираното предаване на гражданите с увреден слух.

От 1959 г. СГБ е член на Световната федерация на глухите; от 1956 г. – на Международния комитет на тихия шах и Международния комитет на тихия спорт (до 1993 г.) и работи в тясно сътрудничество със сродните организации на Балканите и в Европа. Международната дейност на СГБ е широко обхватна и едно от най-големите признания за съюза бе домакинството през 1979 г. на Осмия конгрес на Световната федерация на глухите във Варна. Престижен е и фактът, че повече от 24 години председателят на Съюза на глухите заемаше поста заместник-председател на СФГ, а днес е негов почетен член. Искрено уважение и висока оценка получи съюзът за смелостта да стане домакин на ХVІІ световни летни игри за глухи през 1993 г. в София, макар Международният комитет по спорта му даде възможност да се откаже от този ангажимент, предвид настъпилите политико-икономически промени в страната. Съюзното ръководство намери спонсори, организира и проведе блестящо игрите и спечели уважението и на световната, и на българската общественост.

Стратегията на ръководството СГБ е продиктувана от реалните условия на живот в страната, като непрекъснато прави всичко възможно, за да докаже на обществото, че хората с увреден слух могат да бъдат много полезни. И занапред съюзното ръководство ще продължи активно да настоява за зачитане на техните права, гарантирани със стандартните правила на ООН за равнопоставеност на лицата с увреждания; за пълен достъп до информация и съвременни технически средства; за справедливо социално законодателство и не на последно място – за узаконяване на българския жестов език.

ТИШИНА, СГБ

Общество

1 октомври, Ден на възрастните хора

1 октомври е Международният ден на възрастните хора. Датата е официално определена на 14 декември 1990 г. с решение на Общото събрание на ООН. На този ден отдаваме необходимото уважение към хората от третата възраст и на това, което те са направили за обществото ни. Денят има за цел да повиши осведомеността относно проблемите, засягащи възрастните хора, а също така е ден, в който да оценим приноса им към обществото. Доклад на ООН за 2011 г. гласи, че по света възрастните хора са изложени на риск от бедност, дискриминация и насилие и че обикновено нямат услуги и мерки, предназначени за тях. Това от своя страна може да повлияе на психическото състояние на възрастните хора, като самоуважение и качество на живот. През 2017 г. е изчислено, че в света има около 962 милиона души на възраст над 60 години, обхващащи 13% от световното население. Според изчисленията около 2050, 2 милиарда души (над 20% от световното население) ще бъдат на 60 или повече години. Освен това броят на възрастните хора ще бъде най-големият и най-бързо растящ в развиващите се страни - Азия и Африка. Населението в България масово застарява, раждаемостта намалява, а селата се обезлюдяват. По данни на „Евростат”, броят на възрастните хора у нас е 4,7%. За сравнение, през 2006г. те са били едва 3,4 на сто. Имайки предвид това, се изисква да се обърне по-голямо внимание на конкретните нужди и предизвикателства, пред които са изправени хората от третета възраст. Всяко човешко същество желае любов и обич, а по-възрастните хора не правят изключение. Голяма част от тези хора живеят в самота, бедност и болести. За един възрастен човек са от изключителна важност домашният уют и медицинската грижа. Но той има нужда и от добра дума, от любов, от нечия история, от искрена усмивка. Възрастният човек е като детето – той вижда със сърцето си, усеща с душата си и се радва на малките неща. Пътят, който е изминал досега е нашият житейски урок. Неговата лична история е историята на нашето съзряване. На всички баби и дядовци ние трябва да отдадем необходимото.

15 октомври, Ден на незрящите хора
(Ден на белия бастун)

Кучето-водач , очите на незрящия човек

В началото на месец септември 2024 незрящият Венцислав Иванов, член на Териториална съюзна организация на слепите Плевен се сдоби от училището за кучета-водачи със свое куче-водач. Това е Уолтър, порода Лабрадор, мъжко на 3 години. Това куче за него е второто за последните 14 години. Предходното му куче бе Жара, женски Лабрадор, която бе закупена от Община Плевен с решение на Общински съвет Плевен и предоставена на Венцислав. Това куче му служи вярно 14 години, след което бе пенсионирано. Благодарение на специалните грижи и внимание, които Венцислав полага през тези години, а също така и тези на ветеринарният лекар д-р Ивайло Илиев и неговата клиника, Жара достига годините за пенсиониране и до завидна старост за едно куче. Сега фондация "Очи на четири лапи" предостави на Венцислав кучето Уолтър. Отново д-р Ивайло Илиев и неговата ветеринарна клиника поеха шевство и над това куче-водач.

Нека пожелаем на Венцислав и неговия водач Уолтър много продължителна съвместна работа и взаимност!

Кучето Уолтър е обучено в училището за кучета-водачи организирано от фондация"Очи на четири лапи", която предоставя и кучето на потребителя. Основната дейност на фондацията е намиране на спонсори, приемни семейства за малките питомци, обучението на кучетата за работа, съвместяване на двойката потребител-куче водач. Много кучета могат да бъдат дресирани да изпълняват сръчно задачи, които не са присъщи за кучешките навици. Кучетата се ценят за тяхната интелигентност, която се изразява различно при различните породи и индивиди. Например, граничарските колита са известни със способността си да заучават команди, докато други породи могат да не бъдат толкова мотивирани да се подчиняват, но вместо това да изразяват интелигентността си чрез измисляне на остроумни начини за крадене на храна и избягване от двора. Бидейки високо адаптивни животни, кучетата са се научили да изпълняват множество задачи, изисквани им от човека през поколенията. Кучетата изпълняват много роли из цялото земно кълбо. Те са незаменими в сфери като търсене и спасяване; ред и сигурност (включително кучета за атакуване, търсене на миризми и следене); охрана на животни, хора и имущество; помощ за пастири; кучешки впрягове за арктически експедиции; водачи на слепи и помощници на глухи хора; помощници при лов, както и много други роли на които могат да бъдат дресирани. На повечето кучета рядко им се налага да се справят с комплексни задачи и е малко вероятно да се научат на относително сложни дейности (като отваряне на врати) без допълнителна помощ. Някои кучета (като кучетата водачи на слепи хора) са специално дресирани да разпознават и избягват опасни ситуации. Едно куче достига интелигентността на двегодишно дете. Средно кучетата могат да разберат 150 думи или жестове. Представители на най-умните породи разпознават 250 думи, колкото 2,5-годишно дете. Кучетата водачи е нужно да бъдат покорни при всякакви положения. Това означава, че те трябва да научат огромен брой команди, да разбират как да действат в многообразие от ситуации, и да разпознават заплахи за техния стопанин, някои от които кучето може никога преди това да не е срещало. Кучето-водач напълно променя живота на незрящия човек, изпълва го със свобода, независимост и смелост. Това каза Албена Алексиева, създател на Фондация „Очи на четири лапи“ и основател на първото училище за кучета водачи в България.

„Създаването на това училище бе мой личен проект, който успях да реализирам преди 15 години. Тогава си купих първото куче-водач от Германия, което промени изцяло живота ми“, разказа Албена Алексиева. Тя отбеляза, че кучето й е помогнало да преодолее всички страхове и самоограничения и да повярва в себе си за това, че училището за кучета е осъществим проект. От неговото откриване са обучени и предадени на незрящи хора 100 четириноги, а в момента се обучават други 10.  За да станат успешни водачи, те трябва да отговарят на определен пакет от качества - те трябва да са умни, уравновесени, лишени от агресия и да изграждат доверие. В училището се обучават единствено кучета от породите Лабрадор Ретривър и Голдън Ретривър, както и една Немска овчарка.

Напасването на профила на човека с това на кучето също е сложен процес, за който е нужен много опит и професионализъм, посочи Алексиева. Тя обясни, че още по време на кандидатстването, екипът се запознава с психопрофила, физическото състояние и темперамента на човека, а профилът на кучето се изготвя 2-3 месеца преди края на неговото обучение. При съответствие над 80%, кучето водач вече е намерило своя собственик. Обучението на едно куче водач трае 2 години и струва 15 хил. лв. Средствата за това се набират чрез спонсори, проекти и финансиращи програми, а незрящият човек получава своя четириног приятел срещу символичната сума от 1 лев.

По думите на Алексиева, има голям интерес отстрана на приемни семейства, които безвъзмездно даряват любов и грижа  за кученцата в първите 12 месеца, преди да бъдат готови за обучението в училище.

За фондация “Очи на четири лапи”

Физическата свобода е нещо толкова естествено, че цената й можеш да осъзнаеш само когато я загубиш. Няма да използваме тези ценни редове, за да ви преразказваме Устава на фондацията и главните й цели. Убедени сме, че в България трябва да има училище, което да обучава кучета – помощници на хора с увреждания. Мисията на фондацията е изграждането на балкански център за обучение на служебни кучета за хора с увреждания. Вярваме, че с нашите координирани и целенасочени усилия и разбира се с вашата помощ ще постигнем пълния капацитет на вече създаденото и единствено по рода си училище за кучета водачи и асистенти на хора с увреждания. На скептиците искаме да кажем – в България има 16 000 слепи граждани, а на Балканите над 200 000.

Със специалните си умения и безгранична любов, които са на разположение 24 часа в денонощието, дипломираните кучета водачи и асистенти могат да спасят стотици хора с увреждания от самотния затвор на физическата зависимост. Фондация „Очи на четири лапи” е пълноправен член на европейската федерация на училищата за кучета водачи на слепи / EGDF /, както и на международната федерация на училищата за кучета водачи на слепи/ IGDF /. Членството в тези 2 престижни организации, е гаранция за качеството на обучаваните от нас служебни кучета. Екипът на фондацията се състои от  2-ма инструктори, 4 – ма стажант инструктори, 4-ма гледачи, домакин и секретар. Към момента, в „Очи на четири лапи” сме обучили и предали над 100 кучета водачи и асистенти от породите голдън ретривър, лабрадор и немска овчарка.

Румен Петков, в. ВЯРА

Клубен живот и клубни участия

В рубриката на този брой ще Ви запознаем с работата през последните месеци на три клуба в Плевен, КХУП жк „Сторгозия“, КХУП ул."Данаил Попов" 2, Плевен и този на ул. "Сан Стефано"40 Плевен.

***

На 25 август 2024 клубът отпразнува годишнина от своето създаване. Председателката на клуба г-жа Светла Флорева поздрави всички членове с това прекрасно събитие, като пожела на всички преди всичко много здраве, борбеност и прекрасни мигове. Гост на тържеството бе и г-жа Елина Димитрова, Заместник кмет на Община Плевен. Тя изрази своята радост от това мило тържество и поздрави всички членове и клубния актив от ръководството на Община Плевен. Тя пожела на всички преди всичко здраве, семейно щастие и много приятелства. Вокална група "Веселяците" съставена от членове на този клуб с ръководител Мария Павлова поздрави присъстващите с малка музикална програма. В организирането на това събитие активно се включи организаторката на клуба Маргарита Мегова. 

На 19 септември 2024 г. председателката на КХУП жк "Сторгозия" г-жа Светла Флорева заедно с членовете на клуба отбеляза своя 70 годишен юбилей. Имаше много поздравления, много песни и пожелания. Клубното ръководство и приятели поднесоха на юбилярката специален подарък. Всички пожелаваха на Светла много здраве, дълголетие, много активна работа като Председател, а това е едно признание преди всичко за нейната активна работа издигайки авторитета на клуба.

На 28 септември 2024 членове от двата клуба, споменати по-горе, посетиха в еднодневна екскурзия Клисурския манастир "Св. Св. Кирил и Методий" и гр. Вършец.

***

На 31 август 2024 ВГ "Пендара" при КХУП ул. "Данаил Попов"2 Плевен с ръководител Магдалена Георгиева взе участие във фестивал на старата градска песен в гр. Бяла. Със своите изпълнения групата завоюва два златни медала, единият за изпълнение на групата а другият за индивидуалното изпълнение на ръководителката на групата Магдалена Георгиева.

На 25 септември 2024 КХУП ул. "Данаил Попов" 2 отбеляза 57 години от създаването си. Ръководството на клуба с Председател г-жа Елена Каменова и организатор Маргарита Мегова организираха честване на юбилея с прекрасно тържество в парк-хотел "Гривица". Имаше много веселие, песни и танци.

На 28 септември 2024, екскурзия до Клисурския манастир и гр. Вършец.

На 1 октомври 2024 членовете на клуба отбелязаха Ден на възрастните хора. Тогава имаше и тържество за честване на рождениците от третото тримесечие, юли, август и септември. Имаше много подаръци, кетъринг, песни и веселие.

На 2 октомври 2024 членовете от двата клуба посетиха в еднодневна екскурзия парка и градината на царската резиденция Врана, а на връщане от София те разгледаха градината с каменните къщички край гр. Луковит.

На 9 октомври 2024 членовете на клуба ще имат гости от клуб "Здравец" Враца с Председател Иван Савчев. Гостите ще бъдат посрещнати с пита, мед, а на всички ще подарят по букетче цветя и малка икона за спомен.

Румен Петков, в. ВЯРА

***

22 септември, Честит празник! Цветя от членовете на КХУП ул."Сан Стефано" 40 град Плевен.

В знак на признателност ние поднесохме цветя пред паметния знак, който е поставен пред Драматично-кукления театър "Иван Радоев" Плевен.

21 септември, с вълнение и огромно удоволствие ние членовете на КХУП ул." Сан Стефано" 40 град Плевен на днешния празничен ден бяхме заедно. Посетихме Историческия музей в град Ботевград, най- високата на Балканите Часовникова кула / 30 метра/и разходка из града.

Съгласно регламента Вокална група "Перуника "  към КХУП участва в  Първи национален фестивал на плодородието и българския фолклор в село Скравена.

Събитието се състоя на 21 септември 2024г. на открита сцена в центъра на селото.Участваха над 550участника от цяла България. Фестивалът имаше конкурсен характер.С председател на журито -проф.д-р Елена Кутева-артистичен директор на НФА"Филип Кутев.
***

17 септември,Вълнението и удоволствието си е наше. Получихме го на днешния празник-, 17 септември - записан като църковен празник -Вяра, Надежда и Любов, и тяхната майка - София с участието си в  Десета ежегодна среща на състави за стари градски и популярни песни -  "Да пеем за любовта, вярата и надеждата" по покана на НЧ"Паисий Хилендарски -2001"град Славяново и ръководителката на Вокалната група -Мария Анчева. Ние членовете от КХУП ул „Сан Стефано“ 40 град Плевен и Вокална група Перуника с удоволствие пяхме и танцувахме с приятели от Пенсионерски клубове - Славяново, Тотлебен, Одърне, Александрово и Свищов.

***
14 септември - Православната църква отбелязва Въздвижение на Светия кръст Господен. Кръстовден ,наричан още Гроздоберник,се отбелязва началото на есента. Повод за нас членовете на КХУП ул."Сан Стефано"40 град Плевен да го превърнем в голям празник: С участие на Вокална група"Перуника"към КХУП в Шести регионален фолклорен фестивал "Радомирци пее и танцува" организиран от колектива на НЧ "Огняна -1899" с.Радомирци и със съдействието на Община Червен бряг.

Разходка в "Златен парк" град Луковит  С усмивка и възхита посетихме парк "Провъртеника",намиращ се във вилната зона на село Карлуково. И накрая традицията е спазена -на вкусна "Сватбарска телешка курбан чорба" в ресторант "Вики" град Луковит

***
6 септември, С признателност от членовете на  КХУП ул "Сан Стефано" 40 град Плевен.

Членовете от клуба в знак на признателност почетоха паметта на загиналите за Съединението на България. Пред паметника на Четвърти пехотен полк в Градската градина поднесохме цветя. 

Дамяна Христова, Председател

КХУП ул. "Сан Стефано" 40, Плевен

Социална политика

На 11 юли 2024 г. в сградата на Министерство на здравеопазването се състоя работна среща между национално представителните организации на и за хора с увреждания от една страна, както и експерти от МЗ, представители на НЕЛК и „Информационно обслужване“ А от друга страна. От СИБ участва председателят г-н Георги Колев.

С Постановление на Министерския съвет № 47 от 13 март 2024 г. беше изменен и допълнен Правилника за устройството и организацията на работа на органите на медицинската експертиза и на регионалните картотеки на медицинските експертизи /Правилника/. Промяната беше обнародвана в Държавен вестник брой 23 от 19.03.2024 г., като част от по-съществените изменения влязоха в сила от 21 юни 2024 г. Основна цел на работната среща бе да се изкажат мнения и становища от двете страни, така че да се подобри в максимална степен организацията на медицинската експертиза по места, и да се улеснят хората с увреждания.

Считано от 21.06.2024 г., са в сила следните изменения в Правилника:

1.
Заявленията-декларации, подадени за освидетелстване и преосвидетелстване по повод трайно намалена работоспособност/вид и степен на увреждане, вече не се разглеждат в ТЕЛК по постоянен адрес, а се разпределят на случаен принцип между всички ТЕЛК в страната. Случайният принцип на разпределение на заявленията-декларации не се прилага в случаите когато:

-
лицето се намира на продължително (повече от 30 дни) болнично лечение;

-
се налага преглед на място (в дома, в болнично или в друго заведение) в случаите когато лицата, поради медицински показания, не са в състояние да се снабдят с необходимата медицинска документация.

2.
ТЕЛК се произнасят само по документи, без да се извършват клиничен преглед.

3.
В тридневен срок от постановяването на експертните решения, ТЕЛК връчва ЕР:

-
лично на лицата или на законните им представители,

-
с писмо с известие за доставяне,

-
по електронен път, при условията и по реда на Закона за електронното управление.

Начинът на получаване на експертното решение се декларира от освидетелстваните лица при попълване на заявление-декларацията.

Ако освидетелстваното лице заяви, че иска да получи лично своето експертно решение, ще се наложи да пътува до ТЕЛК в страната, където то е постановено.

4.
Лицата или законните им представители/упълномощени от тях лица, могат да подават заявление-декларация по образец и медицински документи за освидетел- стване /преосвидетелстване от ТЕЛК:

-
на място в РКМЕ по постоянен адрес;

-
по електронен път чрез Информационната система за контрол на медицинската експертиза с квалифициран електронен подпис (КЕП) на адрес:

https://ibd.mh.government.bg/;

-
чрез лицензиран пощенски оператор.

С цитираната промяна на Правилника се преустановява издаването на експертните решения за трайно намалена работоспособност/ вид и степен на увреждане от териториалните експертни лекарски комисии (ТЕЛК) и Националната експертна лекарска комисия (НЕЛК) на хартиен носител.

Експертното решение на ТЕЛК/ НЕЛК се съставя като електронен документ по реда на Закона за електронния документ и електронните удостоверителни услуги. При поискване е възможно да се предостави на заинтересована страна хартиено копие на експертното решение, върху което няма да се поставят мокри подписи и печати и такива не следва да се изискват от лицето с увреждания, когато то е преносител на копието на експертното решение.

Съществува възможност за предоставяне на експертното решение и като електронен документ чрез Системата за сигурно електронно връчване (ССЕВ), по реда на Закона за електронното управление, на страните, на които законодателството опре- деля права за ползването на този документ и имат регистрация в ССЕВ.

След срещата през август Министерство на здравеопазването изготви практически насоки за лицата, които се освидетелстват от ТЕЛК за трайно намалена работоспособност/вид и степен на увреждане. Може да се запознаете с тях на интернет страницата на СИБ:

https://www.disability-bg.org/?go=news&p=detail&newsId=702

Програмата за храни и основно материално подпомагане 2021 – 2027 г. (ПХОМП),  съфинансирана от Европейския социален фонд +, ще допринесе за изпълнението на специфичната цел на Съюза, насочена към справяне с проблема с материалните лишения чрез подпомагане с храни и основна материална помощ. На база на идентифицираните нужди на най-уязвимите лица в страната програмата ще фокусира върху следните основни направления, всяко от които допълнено със съпътстващи мерки:

- Вид помощ 1: „Подпомагане с пакети хранителни продукти и хигиенни материали“

- Вид помощ 2: „Топъл обяд“

- Вид помощ 3: „Пакети за новородени деца“

- Вид помощ 4: „Детска кухня“

Мерките по програмата добавят принос към цялостната национална политика за смекчаване на бедността и намаляване на последиците от нея. Освен материалната помощ и подпомагането с храни, най-нуждаещите се лица ще получават и съпътстваща подкрепа, индивидуално ориентирана към техните нужди и проблеми, за да се намери най-правилният път за повишаване качеството им на живот.

Програмата е свързващ елемент с всички останали инструменти, фокусирани върху подкрепа за социално включване на уязвими групи.

Подпомагането ще се основава на обективни критерии, на индивидуален подход и оценка на нуждите и ще се реализира на територията на цялата страна. Редът и условията за оказване на подкрепа по програмата са определени с Наредба № РД-06-53 от 17.09.2021 г., а принадлежността на лицата към допустимите целеви групи ще се потвърждава от структурите на Агенцията за социално подпомагане по места.

Общ бюджет на програмата (европейско и национално финансиране):

411 702 215,00 лв. (€ 210 500 000, 00)

С РМС № 712 от 6 октомври 2020 г. за определяне на структурите, отговорни за управлението, контрола, отчетността, координацията и одита на програмите, съфинансирани от ЕФРР, ЕСФ+, КФ, ЕФМДРА, ФСП, ЕФГЗ, ЕЗФРСР, фонд „Вътрешна сигурност”, фонд „Убежище и миграция“ и Инструмента за финансово подпомагане на управлението на границите и за визите като част от Фонда за интегрирано управление на границите и програмите за сътрудничество, в които Република България участва за програмен период 2021–2027 г., дирекция „Международно сътрудничество, програми и европейска интеграция“ на Агенцията за социално подпомагане е определена за  Управляващ орган на Програма за храни и основно материално подпомагане.

Събития

С тържествен ритуал и концерти Плевен чества 139 години от Съединението
С тържествен ритуал и концерти Плевен посрещна Деня на Съединението на Княжество България и Източна Румелия - 6 септември. По традиция празникът бе честван пред паметника на Четвърти пехотен полк в Градската градина. Тържественият ритуал започна в 11.00 часа с участието на военнослужещи от Плевенския гарнизон. В памет на загиналите в Сръбско-българската война от 1885 г. бе отслужена панихида. Слово произнесе кметът на Община Плевен д-р Валентин Христов. С минута мълчание бе почетена паметта на загиналите за Съединението на България, в знак на признателност към делото им пред паметника бяха поднесени венци и цветя. Вечерта от 20.00 часа на пл. „Възраждане“ започна концерт на рок група „GlocK“.

По повод историческата дата предишната вечер, на 5 септември, от 17.30 часа Община Плевен организира празничен концерт. На сцената на централния площад „Възраждане“ излязоха Общински хор „Гена Димитрова“, Смесен хор „Звъника“, ФТК „Българско хоро“, ФТА „Балкански огън“, Христо Косашки и др. За плевенчани и гостите на града звучаха патриотични и популярни песни.

***

Плевен отбеляза тържествено 
Деня на независимостта

На 22-ри септември 2024 на площад "Стефан Стамболов" в Плевен официално бяха отбелязани 116 г. от обявяването на Деня на независимостта. Събитието се състоя пред паметната плоча до сградата на ДКТ "Иван Радоев", където на 22 септември 1908 година пред плевенчани е прочетен Манифестът за независимост на княз Фердинанд. Тържественият ритуал започна с приемане на почетния караул от военни формирования от гарнизон Плевен и изпълнения на родолюбиви песни от Общински хор „Гена Димитрова“ под диригентството на Анелия Дечева, с участието и на Общинския духов оркестър с диригент Пламен Марков. На площада бяха народните представители Пламен Тачев и Валери Лачовски от ПГ на ГЕРБ-СДС, Богдан Богданов от ПГ на ПП-ДБ, Христинка Иванова от ПГ на ИТН, кметът на Община Плевен д-р Валентин Христов и заместник-кметовете Маргарита Бахнева, Елина Димитрова и Лидия Петкова, председателят на Общински съвет - Плевен доц. д-р Иван Малкодански и общински съветници, областният управител Николай Абрашев, представители на политически сили, десетки родолюбиви граждани, много ученици. За историческите събития отпреди 116 години припомни в словото си кметът д-р Валентин Христов: 

„На 22 септември 1908 г. в църквата „Св. Четиридесет мъченици” в старопрестолния град Търново с Манифест за независимост България е провъзгласена за независима държава. Манифестът е издаден от името на княз Фердинанд и подписан от членовете на правителството, начело с Александър Малинов. На този ден преди 116 години българският народ си възвръща достойнството и самочувствието, а страната ни става равнопоставена на останалите европейски държави! Пътят към тази общонационална цел е начертан от непримиримия дух на поколения смели българи, от кръвта на стотици хиляди признати и непознати герои. Българският народ плаща прескъпо своите исторически уроци, но никога не предава своята национална кауза. Свободата, Съединението и Независимостта - това са измеренията на най-голямата ни национална ценност и повод за национална гордост“, каза д-р Валентин Христов.

В знак на признателност бяха поднесени венци и цветя пред паметния знак, който беше поставен пред театъра за 100-годишнината от Независимостта на България.

Плевен поставя начало на нова традиция- Фермерски пазар

Днес, 20 септември, Плевен поставя началото на нова традиция – фермерски пазар, който ще се провежда всеки трети петък от месеца. Пазарът ще представя най- добрата продукция на фермери, земеделски производители и занаятчии от региона и страната. Началото ще бъде дадено в 10.00 ч., място на новата инициатива – района на Кооперативния пазар. Организатор на фермерския пазар е Община Плевен, съвместно с общинската фирма „Тибор“ ЕАД и съдействието на Фермерски пазар „ОТ БГ”.

На първия Фермерски пазар в Плевен днес плевенчани и гостите на града ще намерят истинско сирене, мляко и млечни продукти, пчелен мед, сладка и нектари по рецепта на бабите ни, вкусни колбаси и еленски бут, шафран, сладкиши, вино, подправки, домашна комбуча, натурален оцет и др. Участници в пазара ще отговорят и на въпроси за качеството на предлаганите от тях храни и изделия. Ще има и изненада – томбола, в която един от посетителите, закупил нещо от щанд на пазара, ще може да получи като награда торба с продукти от всички изложители.

Купувайки продукти от фермерския пазар, първо си осигуряваме здравословна храна, и второ – подкрепяме българските фермери и земеделски производители. Подкрепете истинското и родното!

PlevenzaPleven.bg

Съставители: инж. Румен Петков, организатор клуб 
За контакти: тел. 0884 444 903
Разпространява се БЕЗПЛАТНО
www.ohu-bg.net

http://disability.pleven.bg

